Pasaulio moterų šachmatų čempionatas

**Pasaulio moterų šachmatų čempionatas** išaiškina pasaulio šachmatų čempionę tarp moterų. FIDE iniciatyva pasaulio moterų šachmatų čempionatai pradėti rengti nuo 1927 m.

Skirtingai nuo kitų sporto šakų, šachmatų sporte moterys gali dalyvauti ir vyrų varžybose ir eilė pajėgių šachmatininkių moterų žaidžia vyrų turnyruose. Kai kurios iš jų nekovoja dėl moterų pasaulio čempionės titulo, kaip antai, Judita Polgar, kuri tarp moterų yra pasiekusi aukščiausią Elo reitingą, niekados nedalyvavo, kovojant dėl moterų pasaulio čempionės titulo.

Vis tik dauguma šachmatininkių stengiasi dalyvauti Pasaulio moterų šachmatų čempionato varžybose ir tapti čempionėmis.

## Istorija

Pirmieji moterų šachmatų turnyrai įvyko XIX a. pabaigoje – XX a. pradžioje.

### Veros Menčik era

1927 m. FIDE pradėjo rengti moterų šachmatų pasaulio čempionatus. Pirmasis čempionatas įvyko 1927 m. Londone, kartu su šachmatų olimpiada. Šį čempionatą įtikinamai laimėjo Vera Menčik, surinkusi 10,5 taško iš 11-kos galimų. Prie šachmatų olimpiadų buvo priderinti 1927–1939 m. vykę 7 moterų čempionato turnyrai. Ir visus juos laimėjo Vera Menčik.

Antrojo čempionato turnyras vyko 1930 m. Hamburge. Jame po dvi partijas žaidė penkios šachmatininkės. Pirma buvo Vera Menčik (6,5 iš 8), antra – Volf Kalmar (5,5), trečia – Genčel (4,5)

Trečiasis čempionatas vyko 1931 m. Prahoje. Jame dalyvavo tos pačios žaidėjos ir taip pat buvo žaidžiama po dvi partijas. Vera Menčik įtikinamai nugalėjo (8 iš 8), vėl antra – Volf Kalmar (4), trečia – Stivenson (3,5).

Ketvirtojo čempionato turnyras vyko 1933 m. Folkstone (Anglija). Jame dalyvavo 7 šachmatininkės, kurios žaidė po dvi partijas. V. Menčik vėl buvo pirma (12 iš 12), antra – Prais (7), trečia – Chilkrist (6,5).

1934 m. pavasarį Roterdame V. Menčik sėkmingai apgynė titulą mače su iššūkį jai metusią Vokietijos šachmatininke Graf-Stivenson (+3,-1).

Penktasis čempionatas 1935 m. vykęs Varšuvoje atnešė penktąją pergalę V. Menčik (9 iš 9), antra buvo Herlecka (6,5), trečia – Harum (6).

1937 m. Stokholme vykusiame šeštojo čempionato turnyre, dalyvavo 26-ios šachmatininkės iš 16-kos šalių. Turnyras vyko naudojant šveicariškąją sistemą (14 ratų). V. Menčik vėl laimėjo visas žaistas partijas, antra buvo Benini (10 iš 14), trečia – Graf-Stivenson ir Laubertė (Latvija) (po 9 taškus).

1937 m. birželio 26–liepos 17 d. Zemeringe vyko antrasis pasaulio čempionato mačas tarp V. Menčik ir Graf. Vėl nugalėjo V. Menčik (+9, -2, =5).

1939 m. Buenos Airėse vykusiame septintajame čempionate dalyvavo 20 žaidėjų iš 18-kos šalių. V. Menčik, surinkusi 18 taškų iš 19 galimų, septintą kartą tampa pasaulio čempione.

Karo metais čempionatai nevyko. 1944 m. per Londono bombardavimą Vera Menčik žuvo. Pasaulis neteko pasaulio moterų šachmatų čempionės.

### Pirmieji pokario čempionatai

Antrasis pasaulinis karas ilgam pristabdė pasaulio moterų šachmatų čempionatą. Tik 1949 m. gruodžio 20 d. – 1950 m. sausio 19 d. Maskvoje vykusiame turnyre stipriausios pasaulio šachmatininkės išaiškino naująją čempionę. Ja tapo SSRS šachmatininkė Liudmila Rudenko, surinkusi 11,5 taško iš 15 galimų ir tašku aplenkusi artimiausią varžovę Olgą Rubcovą.

Po šio čempionato FIDE paruošė, panašią į vyrų, naują ciklinę moterų čempionato rengimo tvarką: nacionalinių čempionatų nugalėtojos žaidžia zoniniuose turnyruose. Pagal jų rezultatus sudaromas kandidačių turnyras, kurio nugalėtoja tampa pretendente žaisti mačą dėl čempionės vardo su tuometine pasaulio šachmatų čempione.

Pirmasis kandidačių turnyras vyko 1952 m. Maskvoje, kur, tašku aplenkusi artimiausias varžoves, laimėjo SSRS šachmatininkė Jelizaveta Bykova (+11-1=5) ir iškovojo teisę žaisti mačą dėl pasaulio čempionės vardo su L. Rudenko.

14 partijų mačas tarp čempionės ir Jelizavetos Bykovos įvyko 1953 m. rugpjūčio 15–rugsėjo 20 d. Leningrade. Nugalėtojai reikėjo surinkti daugumą taškų. Prieš paskutinį mačo ratą J. Bykova pirmavo tašku. L. Rudenko paskutiniame rate stengėsi išgelbėti mačą, bet pralaimėjo. Nugalėjusi rezultatu (+7, -5, =2) Jelizaveta Bykova tampa trečiąja pasaulio moterų šachmatų čempione.

Sekančiame čempionato cikle, 1956 m. rugpjūčio 22–rugsėjo 23 d., buvo suorganizuotas mačas turnyras tarp trijų pajėgiausių pasaulio šachmatininkių: pasaulio čempionės J. Bykovos, buvusios čempionės L. Rudenko ir kandidačių turnyro nugalėtojos O. Rubcovos (visos iš SSRS). Varžovės žaidė kiekviena su kiekviena po 8 partijas. Mačo turnyro nugalėtoja (10 iš 16) ir ketvirtąja pasaulio šachmatų čempione tapo Olga Rubcova. Antra turnyre liko J. Bykova (9,5), trečia – L. Rudenko (4,5).

1958 m. vasario 2–kovo 14 d. Maskvoje vykęs 16 partijų mačas revanšas tarp O. Rubcovos ir J. Bykovos baigėsi po 14 partijų, nes paaiškėjo nugalėtoja – J. Bykova, kuri surinkusi daugumą taškų (8,5 : 5,5; +7, -4, =3), susigrąžino čempionės titulą.

Čempionei, surinkus daugiau kaip pusę mačo taškų (+6, -2, =5), anksčiau laiko (po 13-tos partijos) baigėsi ir 1959 m. gruodžio 4 d. – 1960 m. sausio 4 d. Maskvoje, vykęs pasaulio moterų čempionato mačas tarp tuometinės čempionės ir pretendentės Kiros Zvorykinos. Jelizaveta Bykova išsaugojo pasaulio moterų šachmatų čempionės titulą.

### Nonos Gaprindašvili era

1961 m. Vrniačka Banioje vykusį ketvirtąjį Kandidačių turnyrą, dviem taškais aplenkusi 2-ąją vietą užėmusią varžovę, laimėjo Nona Gaprindašvili iš Gruzijos (+10-0=6). Dėl pasaulio čempionės titulo 1962 m. Maskvoje vykusiame mače ji įtikinamai nugalėjo J. Bykovą (+7-0=4) ir tapo pasaulio moterų šachmatų čempione.

1971 m. FIDE įvedė tarpzoninius moterų šachmatų turnyrus, kurių nugalėtojos žaisdavo Kandidačių mačuose. Pirmas tarpzoninis įvyko 1971 m. Jį laimėjo Nana Aleksandrija (13 iš 18), aplenkusi Milunką Lazarevič ir Tatjaną Zatulovskają (po 12). Prie jų Kandidačių mačuose prisijungė pasaulio čempionato mačą pralaimėjusi Ala Kušnir. Ji 1971 m. Kislovodske finaliniame kandidačių mače įveikė Naną Aleksandriją iš Gruzijos (+6-2=1).

N. Gaprindašvili tris kartus apgynė titulą mačuose su Ala Kušnir: 1965 m. Rygoje (+7-3=3), 1969 m. Tbilisyje ir Maskvoje (+7-2=5), 1972 m. Rygoje (+5-4=7). Kartą – 1975 m. Picundoje prieš savo tautietę Naną Aleksandriją (+8-3=1).

### Majos Čiburdanidzės era

1976–1978 m. cikle vyko 2 tarpzoniniai turnyrai: Rozendalyje ir Tbilisyje. Tbilisio tarpzoniniame turnyre Maja Čiburdanidzė iš Gruzijos buvo antra, po Jelenos Fatalibekovos (pasaulio čempionės Olgos Rubcovos dukters).

Kandidačių mačuose J. Fatalibekova pralaimėjo A. Kušnir. Tuo tarpu M. Čiburdanidzė įveikė N. Aleksandriją (+3-2=5), Jeleną Achmilovskają (+4-3=5) ir A. Kušnir (+4-3=7) ir iškovojo teisę žaisti mačą su pasaulio čempione N. Gaprindašvili.

1978 m. Tbilisyje vykusiame mače su Nona Gaprindašvili 17-metė Maja Čiburdanidzė iškovojo pergalę (+4-2=9) ir tapo pasaulio čempione. Taip pasaulio šachmatų čempionato titulas perėjo iš gruzinės kitai gruzinei.

Maja Čiburdanidzė 1981 m. Boržomyje ir Tbilisyje apgynė titulą prieš tautietę Naną Aleksandriją (+4-4=8), 1984 m. Volgograde – prieš Iriną Levitiną (+5-2=6), 1986 m. Sofijoje – prieš Jeleną Achmylovskają (+4-1=9) ir 1988 m. Telavyje – prieš tautietę Naną Joseliani (+3-2=11).

1985–1986 m. cikle FIDE vietoj mačų vėl grąžino Kandidačių turnyrą.

### Vengrių varžymasis su kinėmis

29 metus trukęs gruzinių dominavimas pasaulio šachmatų čempionatuose nutrūko, kai 1991 m. Maniloje Maja Čiburdanizė pralaimėjo (6,5 : 8,5; +2,-4,=9), kylančiai jaunajai kinų žvaigždei Sie Dziun, tapusiai pasaulio moterų šachmatų čempione. Kelias į pretendentes naujajai čempionei nebuvo lengvas: 1990 m. Kvala Lumpuro tarpzoniniame tebuvo antra (po N. Gaprindašvili). Tais pat metais Boržomyje vykusiame Kandidačių turnyre surinko po lygiai taškų su Alisa Marič ir tik prieš ją laimėjusi papildomą mačą (+3-1=3) tapo pretendente į titulą.

Tuo metų šachmatų pasaulyje iškilo trys seserys Polgar: Siuzana, Sofija ir Judita iš Vengrijos. Sėkmingiausiai iš jų pasirodydavo jauniausioji Judita. Šeimoje buvo nuspręsta, kad ji sieks aukštumų atvirajame pasaulio čempionate, o vyriausioji – Siuzana sieks moterų pasaulio čempionės titulo.

1992 m. Šanchajuje 23 metų Siuzana Polgar, trim taškais aplenkusi N. Joseliani ir M. Čiburdanidzę, lengvai laimėjo Kandidačių turnyrą. Pagal FIDE pasaulio moterų čempionato taisykles dvi geriausiai pasirodžiusios kandidatų turnyro dalyvės pretendentės išaiškinimui turėjo žaisti mačą. Kadangi N. Joseliani papildomi kandidačių turnyro rodikliai buvo geresni už M. Čiburdanidzės, ji ir žaidė su S. Polgar mačą.

Nors daug kas manė, kad 1993 m. Monake vyksiantis S. Polgar – N. Joseliani mačas tebus tik formalumas – S. Polgar Elo reitingas buvo 100 balų aukštesnis už N. Joseliani reitingą, bet taip neatsitiko. Aštuonių partijų mačo pradžioje Vengrijos šachmatininkė laimėjo pirmąsias dvi partijas, o po to dar tris partijas baigė lygiosiomis. Per likusias tris jai, kad laimėtų mačą, užteko taško. Tačiau Gruzijos šachmatininkė laimi šeštąją partiją, septintąją sužaidžia lygiosiomis, o aštuntąją laimi ir išlygina mačo rezultatą. Paskirtos dvi papildomos partijos mačo nugalėtojos neišaiškino: S. Polgar laimi pirmąją partiją, o N. Joseliani – antrąją. Paskyrus dar dvi papildomas partijas, viskas vėl pasikartojo: Polgar laimėjo pirmąją, o N. Joselianį – antrąją. Pagal FIDE taisykles, tokiu atveju, kas bus nugalėtoja, sprendžiama, traukiant burtus. Čia N. Joseliani nusišypsojo laimė ir ji tapo pretendente.

1993 m. Monake vykęs mačas dėl pasaulio čempionės titulo tarp  Sie Dziun ir N. Joseliani baigėsi įtikinama Sie Dziun pergale (+7-1=3).

Sekančiame čempionato cikle sėkmė nenusisuko nuo S. Polgar. 1994 m. Tilburge vykusiame Kandidačių turnyre, pasidalijusi 1–2 vietas su M. Čiburdanidze, 1995 m. Sankt Peterburge vykusiame mače nugalėjo pasaulio eksčempionę (+4-0=3) ir tapo pretendente. 1996 m. Chaene žaidė mačą dėl čempionės titulo su Sie Dziun ir nugalėjo (+6-2=5). Taip trijų šachmatininkių seserų Polgarų šeimoje atsirado pirmoji pasaulio čempionė.

Sekantis Kandidačių turnyras, kuris 1997 m. vyko Groningene, Pirmą ir antrą vietą užėmusios Alisa Galiamova ir Sie Dziun turėjo tarpusavyje sužaisti finalinį mačą Šenjange, kadangi kinų sponsoriai buvo pasiūlę geriausią prizinį fondą. Tačiau A. Galiamovai atsisakius žaisti visą mačą Kinijoje, pergalė be žaidimo buvo paskirta Sie Dziun. Tad mačas dėl čempionės titulo turėjo būti žaidžiamas tarp Z. Polgar ir Sie Dziun.

FIDE paskyrus mačo datą ir vietą, S. Polgar dėl nėštumo paprašė atidėti mačą, bet FIDE atsisakė.
Praėjus nustatytajai mačo datai, FIDE paskelbė, kad pasaulio čempionato mačas vyks tarp Sie Dziun ir A. Galiamovos. Jis vyko 1999 m. Kazanėje ir Šenjange. Mačą laimėjo Sie Dziun (+5-3=7), kuri vėl susigražino pasaulio moterų šachmatų čempionės titulą.

### Trumpųjų mačų sistema

Nuo 2000 m. FIDE įvedė pasaulio moterų šachmatų čempionate trumpųjų atkrentamųjų mačų sistemą. Turnyre turėjo dalyvauti 64 šachmatininkes, bet kelioms per vėlai atsisakius, 2000 m. lapkričio–gruodžio mėn. Delyje vykusiame čempionate dalyvavo 61 žaidėja, tame tarpe, ir tuometinė pasaulio čempionė Sie Dziun, žaidusi nuo 2-o rato. Ji pasiekė finalą ir 4 partijų mače nugalėjo savo tautietę Sin Kanjing (+1-0=3) ir apgynė čempionės titulą.

Kinių dominavimą pratęsė Džu Čen, kuri 2001 m. trumpųjų mačų moterų šachmatų čempionate, baigusi lygiosiomis 4 partijų finalinį mačą, per papildomas pridėtas partijas, nugalėjo Aleksandrą Kosteniuk (+2-2=0; +1-1=0; +2-0=0) iš Rusijos ir tapo pasaulio čempione.

Sekantis atkrentamųjų mačų pasaulio moterų šachmatų čempionatas vyko 2004 m. gegužės 21–birželio 21 d. Elistoje. Varžybas laimėjo bulgarė Antoaneta Stefanova. Ji finale, 4-ių partijų mače, įveikė E. Kovalevskają 2½ : ½ ir tapo pasaulio moterų šachmatų čempione.
Kaip prieš penkerius metus Z. Polgar, varžybose dėl nėštumo nedalyvavo čempionė Džu Čen.

2006 m. atkrentamųjų mačų pasaulio moterų čempionatas vyko 
Jekaterinburge. Jis baigėsi kinės Siu Juhua pergale. Ji finale, 4-ių partijų mače, įveikė Alisą Galiamovą 2½ : ½ ir tapo pasaulio moterų šachmatų čempione.

2008 m. atkrentamųjų mačų pasaulio moterų čempionatas vyko Nalčike. Jis baigėsi rusės Aleksandros Kosteniuk pergale. Ji finale, 4-ių partijų mače, įveikė kinę Hou Ifan 2½ : 1½ ir tapo pasaulio moterų šachmatų čempione.

2010 m. atkrentamųjų mačų pasaulio moterų čempionatas vyko Antakijoje. Jau trečiajame rate pasaulio čempionė, per papildomas partijas pralaimėjusi (1½ : 2½) kinei Ruan Lufei, pasitraukė iš kovos dėl titulo. Ruan Lufei finale susitiko su savo tautiete Hou Ifan. 4-ių partijų mačas baigėsi lygiosiomis 2:2, bet žaidžiant 4 papildomas partijas Hou Ifan nugalėjo 3 : 1 ir tapo pasaulio moterų šachmatų čempione.

### Mišri čempionato sistema

Trumpųjų atkrentamųjų mačų sistema turėjo kritikų. Jie teigė, kad pasaulio čempionėmis tapo ir žaidėjos, kurios neturėjo aukščiausių reitingų. FIDE priėmė dalinį problemos sprendimą – varžybose dėl pasaulio čempionės titulo gražinti mačus tarp čempionės ir pretendentės.
Buvo priimta nauja mišri moterų čempionato tvarka, pagal kurią čempionatai rengiami kas met: lyginiais – kaip ir anksčiau – trumpųjų mačų čempionatas, kuriame turi dalyvauti ir čempionė, o nelyginiais – rengti mačą tarp tuometinės čempionės ir pretendentės, kuri išaiškinama moterų Didžiojo prizo šachmatų varžybose.

Pagal šią tvarką vyko 2011 m. čempionatas. Indijos šachmatininkė Humpy Koneru, laimėjusi 2011 m. moterų didžiojo prizo varžybas, įgijo teisę žaisti mačą dėl čempionės titulo su pasaulio čempione Hou Ifan. Dešimties partijų mačas 2011 m. lapkričio mėn. vyko Tiranoje. Hou Ifan mačą įtikinamai laimėjo anksčiau laiko (po 8 partijų): pasiekusi 3 pergales ir 5-ias baigusi lygiosiomis.

2012 m. atkrentamųjų mačų pasaulio moterų čempionatas vyko Chanty Mansijske. Jis baigėsi Ukrainos šachmatininkės Anos Ušeninos pergale. Čempionė Hou Ifan antrajame rate, per papildomas partijas pralaimėjusi M. Socko (1 :3), netikėtai iškrito iš tolesnės kovos.
Ana Ušenina 4-ių partijų finalinį mačą su bulgare Antoaneta Stefanova baigė lygiosiomis, bet per pridėtas dvi partijas, įveikusi ją bendru rezultatu 3½ : 2½, tapo pasaulio moterų šachmatų čempione.

2013 m. rugsėjo mėn. Taidžou (Kinija) A. Ušenina gynė titulą prieš kinę Hou Ifan, kuri tapo pretendente, laimėjusi 2010–2012 m. moterų Didžiojo prizo varžybas.

Mačas buvo iš 10 partijų, lygiųjų atveju žaidžiamos papildomos 4-ios greitosios partijos (25 min. + 10 sek.), jei vėl lygu – dvi žaibo partijos po 5 min + 3 sek. Jei vis dar lygu - sekančios dvi žaibo partijos partijos. Jei nugalėtoja nepaaiškėja ir po penkių mačų, žaidžiama viena „ staigios mirties“ žaibo partija.

Viso to neprireikė: mačas baigėsi anksčiau laiko (8 partijos) įtikinama Hou Ifan pergale 5½ : 1½ (+4-0=3) ir ji susigrąžino pasaulio moterų čempionės titulą.

2015 m. pasaulio moterų atkrentamųjų mačų šachmatų čempionatas vyko Sočyje (Rusija) kovo 17–balandžio 7 d. Jame dalyvavo 64 žaidėjos, tarp jų, buvusios pasaulio čempionės: Aleksandra Kosteniuk (Rusija), Ana Ušenina (Ukraina) ir Antoaneta Stefanova (Bulgarija), tris kartus Rusijos čempionė Valentina Gunina, pasaulio vicečempionė Humpy Koneru (Indija) ir kitos vedančiosios didmeistrės.

Marija Muzyčiuk (Ukraina) ir Natalija Pogonina (Rusija) pateko į finalą kur žaidė 4-ių partijų mačą. Po lygiųjų pirmojoje partijoje, antrąją laimėjo, baltosiomis figūromis žaidusi Marija Muzyčiuk ir ji išėjo į priekį 1½ : ½. Likusiom dviem partijoms pasibaigus lygiosiomis, bendras rezultatas išliko Marijos Muzyčiuk 2½ : 1½ naudai ir ji tapo 15-ąja moterų pasaulio šachmatų čempione. 

Dėl asmeninių priežasčių čempionate negalėjusi dalyvauti ankstesnė pasaulio čempionė Hou Ifan, neteko čempionės titulo, bet ji, kaip 2013-2014 m. FIDE moterų Didžiojo prizo varžybų nugalėtoja, turėjo teisę žaisti mačą su naująja čempione. Ji tuo pasinaudojo ir 2016 m. kovo 2 d.-14 d. Lvove žaidė mačą su pasaulio čempione Marija Muzyčiuk.
10-ies partijų mačą su kine Hou Ifan, sužaidusi devynias partijas Marija Muzyčiuk pralaimėjo rezultatu  3 : 6 (+0; -3; =6) ir prarado pasaulio čempionės titulą.

2017 m. pasaulio moterų atkrentamųjų mačų šachmatų čempionatas vyko Teherane  vasario 10 – kovo 5 d. Jame dalyvavo 64 žaidėjos, tarp kurių
eilė žinomų žaidėjų: tai buvusios pasaulio moterų čempionės Aleksandra Kosteniuk (Rusija), Ana Ušenina (Ukraina), Džu Čen (Kataras) ir Antoaneta Stefanova (Bulgarija)  ir kt.

Tačiau nebuvo eilės pajėgių žaidėjų atsisakiusių dalyvauti čempionate: pasaulio čempionės Hou Ifan, 2015-2016 m. čempionės Marijos Muzyčiuk, 4-ą reitingą pasaulyje  turinčios Humpy Koneru (Indija).

Po penkių atkrentamųjų varžybų ratų į finalą pateko ukrainietė Ana Muzyčiuk ir kinė Tan Džunji.

Kinė pusfinalyje atkaklioje kovoje įveikė Hariką Dronavali iš Indijos. Jų pagrindinis mačas baigėsi lygiosiomis 1:1. Nugalėtojos išaiškinimui buvo žaidžiamos papildomos partijos. Lygus rezultatas buvo po greitųjų, sužaidus dvi žaibo ir tik po Armagedono partijos, kurioje Tan Džunji, pasirinkusi juodąsias figūras, pasiekė lygiąsias ir pateko į finalą.

Kitame pusfinalyje Ana Muzyčiuk (Ukraina) lengviau pateko į finalą, įveikusi 2:0 Aleksandrą Kosteniuk (Rusija).
 
Keturių partijų finalinis mačas buvo įtemptas: po lygiųjų pirmoje partijoje Tan Džunji laimėjo antrąją, bet Ana Muzyčiuk, pasiekusi pergalę trečiojoje - išlygino. Ketvirtajai partijai pasibaigus lygiosiomis, bendras mačo rezultatas lygus - 2:2.

Žaidžiant papildomas greitąsias partijas, Tan Džunji nugalėjo Aną Muzyčiuk – 1,5:0,5 ir tapo 16-ąja pasaulio moterų šachmatų čempione.

Kinijos didmeistrė Džju Vendžjin, laimėjusi 2015-2016 m. FIDE moterų Didžiojo prizo varžybas iškovojo teisę 2018 m. pasaulio moterų šachmatų čempionate žaisti mačą su pasaulio čempione Tan Džunji.

Šis pasaulio moterų šachmatų čempionato  dešimties partijų mačas tarp dviejų kinių: pasaulio moterų čempionės Tan Džunji ir pretendentės Džju Vendžjin vyko gegužės 2-20 d. Kinijoje. Pirmoji mačo pusė (penkios partijos) vyko Šanchajuje, antroji – Čongčinge. Po penkių partijų Džju Vendžjin pirmavo 3,5:1,5. Antrojoje mačo pusėje Tan Džunji, laimėjusi 6-ąją partiją, sušvelnino rezultatą iki 3,5:2,5. Tačiau daugiau jai laimėti nepavyko: likusios 4-ios partijos baigėsi lygiosiomis ir Džju Vendžjin, laimėjusi mačą 5,5:4,5, tapo pasaulio moterų šachmatų čempione.

2018 m. atkrentamųjų mačų moterų pasaulio šachmatų čempionatas vyko Chanty Mansijske  lapkričio 1-23 d.. Į finalą, kuriame buvo žaidžiamas 4 partijų mačas, pateko kinė, pasaulio čempionė  Džju Vendžjin ir  Rusijos didmeistrė Katerina Lagno. Finalas buvo atkaklus: po antrosios partijos  į priekį išsiveržė K. Lagno ir tik ketvirtojoje, paskutinėje partijoje, pasaulio čempionė išlygino rezultatą ir pagrindinis mačas baigėsi lygiosiomis 2-2. 

Po papildomų  dviejų greitųjų (25 min + 10 sek.) partijų, kurios abi baigėsi lygiosiomis, buvo paskirtos dar dvi papildomos 10 min. + 10 sek. partijos, kurias 2-0  laimėjo  Džju Vendžjin. Bendras mačo rezultatas tapo 5-3 jos naudai ir ji išsaugojo pasaulio moterų šachmatų čempionės titulą.

2020 m. pasaulio moterų šachmatų čempionato 12-kos partijų mačas tarp pasaulio čempionės kinės Džju Vendžjin ir 2019 m. FIDE kandidačių turnyrą laimėjusios Rusijos didmeistrės  Aleksandros Goriačkinos  vyko 2020 m. sausio 4-25 d. dviejuose miestuose: pirmosios 6-ios partijos (sausio 4-12 d.) -  Šanchajuje, likusios 6 partijos Vladivostoke (sausio 13-25 d.)

Mačas pasibaigė lygiosiomis 6:6 (+3, =6, - 3). Nugalėtojos nustatymui buvo paskirtos keturios greitųjų šachmatų (po 25 min)  partijos. Šį  papildomą mačą 2,5:1,5 (+1, =3, - 0) laimėjo pasaulio čempionė Kinijos didmeistrė Džju Vendžjin ir apgynė pasaulio čempionės titulą.

## Pasaulio čempionės

## Lietuvos šachmatininkės pasaulio čempionate

### 1939 metai
Pirmoji iš Lietuvos šachmatininkių, dalyvavusių pasaulio moterų čempionate buvo Elena Raclauskienė. Ji 1939 m. Buenos Airėse vykusiame moterų pasaulio šachmatų čempionate užėmė 18 vietą (3½ taško iš 19 galimų).

### 1995 metai

1995 m. Kišiniove Dagnė Čiukšytė dalyvavo moterų tarpzoniniame šachmatų turnyre, kur surinkusi 6 taškus iš 13 užėmė 35-ą vietą ir į Kandidačių turnyrą nepateko.

### 2000 metai

2000 m. Viktorija Čmilytė dalyvavo atkrintamųjų mačų turnyre, nugalėjusi 1-ame rate 2 : 0 Vengrijos šachmatininkę Hoang Thanh Trang ir antrame rate – 1,5 : 0,5 Gruzijos šachmatininkę Ingą Khurtsilavą, trečiajame (aštuntfinalyje) – 0,5 : 1,5 pralaimėjo Serbijos šachmatininkei Alisai Marič.

### 2001 metai
 
2001 m. Kamilė Baginskaitė pirmajame rate susitiko su Rusijos šachmatininke Svetlaną Prudnikova. Pagrindinis dviejų partijų mačas baigėsi lygiosiomis. Po paskirtų dviejų papildomų partijų vėl buvo lygu. Paskyrus dar dvi papildomas partijas, K. Baginskaitė laimėjo abejas ir pateko į sekantį ratą.

Antrajame rate K. Baginskaitė susitiko su Serbijos šachmatininke Nataša Bojkovič ir įveikė ją per pagrindinį dviejų partijų mačą – 1,5 : 0,5.

Trečiajame rate susitiko su Kinijos šachmatininke Siu Juhua. Pagrindinis mačas baigėsi lygiosiomis: 1-ąją partiją laimėjo Su Juhua, bet 2-oje K. Baginskaitė atsirevanšavo. Per paskirtas dvi papildomas partijas Siu Juhua, laimėjusi abi, pateko į sekantį ratą.

2001 m. dalyvavusi D. Čiukšytė irgi praėjo du atrankos ratus. Pirmajame, per dvi pridėtas partijas (pagrindiniame mače varžovės pasidalijo po pergalę 1:1) įveikė Gruzijos šachmatininkę Ketevan Arakhamiją bendru rezultatu 2,5 : 1,5.

Antrajame rate susitiko su Kinijos šachmatininke Čiu Eien ir laimėjusi 1-ąją partiją, o antrąją – baigusi lygiosiomis, įveikė ją 1,5 : 0,5.

Trečiajame rate jai teko daugkartinė pasaulio moterų čempionė Maja Čiburdanidzė. Dagnė Čiukšytė, pralaimėjusi 0 : 2, iš tolesnių varžybų iškrito.

### 2004 metai

2004 m. čempionate Viktorija Čmilytė susitiko su jauna Indijos šachmatininke Dronavali Harika ir, laimėjusi abi partijas, pateko į kitą ratą.

Antrajame rate, laimėjusi pirmą partiją, o antrąją baigusi lygiosiomis, eliminavo iš varžybų rusę Aleksandrą Kosteniuk bei pateko į trečiąjį ratą.

Trečiajame rate, jai teko žaisti su Švedijos šachmatininke Pia Kramling ir po atkaklios kovos ją įveikė: pagrindinis mačas po dviejų lygiųjų neišaiškino nugalėtojos. Po dviejų papildomų partijų, kurios irgi pasibaigė lygiosiomis, buvo paskirtos dar dvi partijos, kurias abi laimėjusi V. Čmilytė, eliminavo iš varžybų Pia Kramling.

Ketvirtajame rate (ketvirtfinalyje) V. Čmilytei atiteko Gruzijos šachmatininkė, daugkartinė pasaulio čempionė Maja Čiburdanidzė. Pagrindinis mačas buvo rezultatyvus: pirmąją partiją laimėjo M. Čiburdanidzė, bet antrąją, išlyginusi rezultatą – Viktorija Čmilytė. Per pirmas dvi papildomai paskirtas partijas įvykiai klostėsi atvirkščiai: pirmąją laimėjo V. Čmilytė, o antrąją – M. Čiburdanidzė. Per dar dvi pridėtas partijas pirmoje partijoje laimėjo Maja Čiburdanidzė, o antroji baigiasi lygiomis. Bendras mačo rezultatas 3,5 : 2,5 Majos Čiburdanidzės naudai, kuri pateko į varžybų pusfinalį.

### 2006 metai

2006 m. Jekaterinburge vykusiame pasaulio čempionate Viktorija Čmilytė pirmajame rate susitiko su Irano šachmatininke Atosa Pvrkašijan ir įveikusi ją rezultatu 1,5 : 0,5 pateko į ktą ratą.

Čia susitiko su kine Ruan Lufei. Pagrindinis dviejų partijų mačas neišaiškino nugalėtojos: abi partijos pasibaigė lygiosiomis. Per paskirtąsias dvi papildomas partijas pirmavo Ruan Lufei laimėjusi pirmąją partiją, bet V. Čmilytė išlygino ir mačas baigėsi lygiosiomis. Žaidžiant dar vieną papildomą dviejų partijų mačą V. Čmilytė laimėjo abi partijas ir pateko į tolimesnį etapą.

Trečiajame etape jos varžovė Rusijos šachmatininkė Aleksandra Kosteniuk, bet V. Čmilytė per pagrindinį mačą 1,5 : 0,5 ją įveikė.

Ketvirtame rate (ketvirtfinalyje) Ji susitiko su gruzine, buvusia pasaulio čempione, Maja Čiburdanidze ir ją įveikė per papildomą dviejų partijų mačą rezultatu 2 : 0 (Pagrindinis mačas baigėsi lygiosiomis – varžovės pasidalino po pergalę).

Pusfinalyje V. Čmilytė susitiko su Rusijos šachmatininke Alisa Galiamova ir pralaimėjo 0,5 : 1,5 (pirmoji partija – lygiosiomis) ir baigė pasirodymą 2006 m. pasaulio moterų čempionate.

### 2008 metai

2008 metų Nalčike vykusiame pasaulio moterų čempionate Viktorija Čmilytė pirmajame rate susitiko su ruse Valentina Golubenko ir įveikė ją 1,5 : 0,5.

Tačiau antrajame rate per papildomą mačą (pagrindinis, dvejos lygiosios), pralaimėjusi Rusijos šachmatininkei Nadeždai Kosintcevai 0,5 : 1,5, nepateko į tolimesnį etapą.

### 2010 metai

2010 m. pasaulio čempionate Antakijoje dalyvavo Kamilė Baginskaitė, kuri pirmajame rate susitiko su kine Ruan Lufei. Pagrindinis dviejų partijų mačas buvo rezultatyvus: Pirmąją laimėjo Ruan Lufei, antrąją – Kamilė Baginskaitė. Ruan Lufei nugalėjo per papildomą dviejų partijų mačą: laimėjo pirmąją partiją, o antrąją – baigė lygiosiomis. K. Baginskaitė eliminuojama iš tolesnių etapų.

Viktorija Čmilytė pirmajame rate, laimėjusi abi partijas prieš Rusijos šachmatininkę Juliją Deminą, pateko į kitą etapą.

Antrajame rate susitiko su vokiete Elizabeta Pec. Pagrindinis mačas baigėsi lygiosiomis, nes varžovės pasidalijo po pergalę: E. Pec laimėjo – pirmąją, bet V. Čmilytė, atsirevanšavusi antrojoje, išlygino rezultatą. Viktorija Čmilytė per paskirtą papildomą mačą, po lygiųjų pirmojoje partijoje, laimėjo antrąją ir pateko į trečiąjį ratą.

Čia ji susitiko su Prancūzijos šachmatininke Almira Skripčenko. Pagrindiniame dviejų partijų mače nugalėtoja nepaaiškėjo: abi partijos baigėsi lygiosiomis. Per papildomą pirmąjį dviejų partijų mačą, abiem partijom pasibaigus lygiosiomis – irgi. Per papildomą antrąjį mačą, pralaimėjusi abi partijas, Viktorija Čmilytė į tolimesnį etapą nepateko.

### 2012 metai

2012 m. Chanty Mansijske vykusiame pasaulio čempionate, pirmajame rate Viktorija Čmilytė žaidė su Peru šachmatininke Aliaga Fernandes, Ingrid ir laimėjo 1,5 : 0,5 bei pateko į tolimesnį etapą.

Antrajame rate susitiko su Kinijos šachmatininke Kvan Cie ir pralaimėjusi jai 0,5 : 1,5 (pirmoji partija – lygiosiomis) nepateko į kitą etapą.

### 2013 metai

2011–2012 m. vyko Moterų Didžiojo prizo šachmatų varžybos, kurių nugalėtoja, pagal mišriąją čempionatų tvarką, iškovojo teisę 2013 m. žaisti mačą su pasaulio šachmatų čempione.

Šiose varžybose dalyvavusi Viktorija Čmilytė, surinko 285 balus ir užėmė galutinę 7-ąją vietą.

### 2015 metai

2015 m. Sočyje vykusiame pasaulio čempionate, pirmajame rate Viktorija Čmilytė (Rtg 2530) žaidė su Bangladešo šachmatininke Akter Liza Shamima (2130) ir laimėjusi 2 : 0, pateko į tolimesnį etapą.

Antrajame rate susitiko su Rusijos žaidėja Jelena Kovalevskaja (2438). Laimėjusi pirmąją partiją, o antrąją baigusi lygiosiomis, laimėjo mačą ir pateko į kitą ratą.

Trečiajame rate sėkmė Viktorijos Čmilytės nelydėjo (1½ : 2½): nors pagrindinis mačas su Gruzijos šachmatininke Meri Arabidze (2374) po dviejų lygiųjų pasibaigė 1 : 1, bet žaisdama dviejų greitųjų partijų papildomą mačą: pralaimėjusi pirmąją, o antrąją baigusi lygiosiomis, į tolimesnįjį etapą nepateko.

Deimantės Daulytės (Rtg 2395) debiuto nelydėjo sėkmė. Jau pirmajame rate jai atiteko patyrusi varžovė iš Lenkijos – Monika Socko (Rtg 2463, vyrų didmeistrė (2008), Europos moterų šachmatų čempionato bronzos medalininkė (2010 m.). Tad D. Daulytei, nors ir po atkaklios kovos, teko nusileisti: pagrindinis mačas po dvejų lygiųjų pasibaigė 1 : 1, po papildomo dviejų greitųjų partijų mačo (po dvejų lygiųjų) vis dar lygu. Teko žaisti dar vieną dviejų greitųjų partijų mačą, kurį laimėjo M. Socko 2 : 0 ir Deimantei Daulytei, pralaimėjusiai susitikimą bendru rezultatu 2 : 4, teko pasitraukti iš čempionato.

Čempionate žaidė ir, JAV atstovaujanti, Kamilė Baginskaitė (Rtg 2192). Jai pirmajame rate teko itin pajėgi Rusijos žaidėja Valentina Gunina (Rtg 2528, vyrų didmeistrė (2013); be to, čempionato pirmajame rate žaidėjos poruojamos tokia tvarka: didžiausią reitingą turinti žaidėja žaidžia su mažiausią reitingą turinčia žaidėja). Pasipriešinti K. Baginskaitei nepavyko: 0 : 2 ir ji nepateko į kitą ratą.

### 2017 metai
Pasaulio moterų atkrentamųjų mačų šachmatų čempionatas vyko Teherane 2017 m. vasario 10 – kovo 5 d. Jame dalyvavo 64 žaidėjos, tarp kurių Lietuvos šachmatininkių nebuvo.

### 2018 metai
Pasaulio moterų atkrentamųjų mačų šachmatų čempionatas vyko Chanty Mansijske  2018 m. lapkričio 1 – 23 d. Jame dalyvavo 64 žaidėjos, tarp kurių Lietuvos šachmatininkių nebuvo.

## Šaltiniai

## Nuorodos

* Moterų pasaulio šachmatų čempionatai
* Siu Juhua tampa 11-ąja pasaulio moterų šachmatų čempione
* Moterų pasaulio šachmatų čempionatų istorija